ጀርመን በኢትዮጵያ ያላትን ተሳትፎ እንድታሳድግ ጠቅላይ ሚኒስትር ኃይለማርያም ጠየቁ
ጀርመን በኢትዮጵያ በተለያዩ መስኮች የምታደርገውን ድጋፍና ተሳትፎ እንድታሳድግ ጠቅላይ ሚኒስትር ኃይለማርያም ደሳለኝ ጠየቁ።የጀርመን መንግሥትም በኢትዮጵያ በኢንቨስትመንት መስክ ለሚሰማሩ የአገሪቱ ኩባንያዎች የበኩሉን ድጋፍ እንደሚያደርግ ገልጿል።በጀርመን በርሊን የሥራ ጉብኝት በማድረግ ላይ የሚገኙት ጠቅላይ ሚኒስትር ኃይለማርያም ከመራሂተ-መንግሥት አንጌላ መርኬልና ከአገሪቱ ፕሬዝዳንት ዮአኪም ጋውክ ጋር በሁለትዮሽ ጉዳዮች ዙሪያ መክረዋል።መሪዎቹ በተለይም የጀርመን ኩባንያዎች እያደገ የመጣውን የኢትዮጵያ ኢኮኖሚ መጠቀም በሚችሉበት ሁኔታ ላይ በስፋት ተነጋግረዋል።ጀርመን በኢትዮጵያ በተለይም በትምህርትና ሥልጠና መስክ ሰፊ ተሳትፎ እንዳላት የጠቀሱት ጠቅላይ ሚኒስትሩ ከጊዜ ወደ ጊዜ የትብብር መስኩ እያደገ መምጣቱንም አውስተዋል።“ኢትዮጵያ ሠላምና መረጋጋት የሰፈነባትና ለኢንቨስትመንት ምቹ ሁኔታዎች ያላት አገር በመሆኗ የጀርመን ኩባንያዎች ቢመርጧትና ቢሰሩባት ተጠቃሚ ይሆናሉ” ሲሉም ተናግረዋል።የአገሪቱ ባለኃብቶች ጀርመን የደረሰችበትን ቴክኖሎጂ ወደ ኢትዮጵያ በማምጣት ልምድ እንዲያካፍሉን እንፈልጋለንም ብለዋል።“ኢትዮጵያ አስገራሚ ኢኮኖሚያዊ ለውጥ እያስመዘገበች የምትገኝ፣ በአውሮፓ ኅብረትም ሆነ በጀርመን የሁለትዮሽ ግንኙነትም ትልቅ ስፍራና ቅድሚያ የሚሰጣት አገር ናት” ያሉት ደግሞ የጀርመኗ መራሂተ-መንግሥት አንጌላ መርኬል ናቸው።መርኬል የተለያዩ የጀርመን ኩባንያዎች በኢትዮጵያ የኢንቨስትመንት ተሳትፎ የማድረግ ፍላጎት እንዳላቸው ጠቁመዋል።መንግሥታቸውም ለዚህ የራሱን ሚና እንደሚጫወትና ኬ.ኤፍ.ደብሊው በተሰኘው የጀርመን የባንክና የቴክኒክ ተቋም በኩል በዘርፉ ያሉትን ሁኔታዎች እንደሚያስጠና ገልጸዋል።ጀርመን ከኢትዮጵያ መንግሥት ጋር በጋራ እንደምትሰራ፤ በአፍሪካ ደረጃም በዘርፉ ጠንካራ ተሳትፎ የማድረግ ፍላጎት እንዳላት አብራርተዋል።“ኢትዮጵያ ትልቅ ሽግግር ላይ ናት” ያሉት መራሂተ-መንግሥት መርኬል የምዕተ-ዓመቱን የልማት ግቦች ለማሳካት፣ የጎረቤቶቿን ሠላም ለማስጠበቅና ስደተኞችን ተቀብላ በማስተናገድ በኩል የምታደርገውን ጥረት አድንቀዋል።ከጠቅላይ ሚኒስትር ኃይለማርያም ደሳለኝ ጋር የተወያዩት የአገሪቱ ፕሬዝዳንት ዮአኪም ጋውክ በበኩላቸው በኢትዮጵያ እየተመዘገቡ ያሉ አበረታች ለውጦችን ያደነቁ ሲሆን ለውጡን በአገሪቱ ተገኝተው መመልከት እንደሚፈልጉ ተናግረዋል።“ከልማቱ ጎን ለጎን ኢትዮጵያ በችግር ላይ የሚገኙ ጎረቤት አገሮችን ለመደገፍ እያደረገች ያለው እንቅስቃሴም የሚደነቅ ነው” ብለዋል።በተለይም ለስደተኞች ማረፊያ በመሆንና እገዛ በማድረግ ለምታከናውነው ተግባር የጀርመን መንግሥት ድጋፍ ያደርጋል ብለዋል።    ጠቅላይ ሚኒስትር ኃይለማርያም ደሳለኝም ኢትዮጵያ የተለያየ ባህልና ኃይማኖት ባለቤት መሆኗንና እየተመዘገበ ያለው ልማትም ሁሉንም ዜጋ በእኩል ደረጃ የሚያሳትፍ መሆኑን ለፕሬዝዳንቱ መግለፃቸውን የኢዜአ ሪፖርተር ከበርሊን ዘግባለች። (ኢዜአ)